DA Den Europæiske Unions Tidende C 141/1

Resolution vedtaget af Rådet og repræsentanterne for medlemsstaternes regeringer, forsamlet i Rådet, om status over aktionerne inden for det europæiske samarbejde på ungdomsområdet

(2005/C 141/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

som tager følgende i betragtning:

1. Kommissionens hvidbog om et nyt afsæt for europæisk ungdom (1) blev forelagt den 21. november 2001 og indeholder et nyt grundlag for et europæisk samarbejde på ungdomsområdet.

2. Rådet anerkendte i sine konklusioner af 14. februar 2002 (2), at hvidbogen er udgangspunktet for fastlæggelsen af en ramme for det europæiske samarbejde på ungdomsområdet.

3. I sin resolution af 27. juni 2002 (3) a) godkendte Rådet den åbne koordinationsmetode som en ny ramme for samarbejdet på ungdomsområdet og tilsluttede sig følgende fire prioriteter: inddragelse, information, unges frivillige arbejde og større forståelse af og viden om unge b) opfordrede Rådet Kommissionen til, senest ved afslutningen af første fase af iværksættelsen af de fire tematiske prioriteter, sammen med medlemsstaterne at udarbejde en evalueringsrapport om rammerne for samarbejdet, som forelægges for Rådet til overvejelse, og som navnlig skal indeholde en evaluering af den åbne koordinationsmetode og, i givet fald forslag til ændringer af denne metode.

4. I sin resolution af 25. november 2003 (4) mindede Rådet om, at gennemførelsen skal ske på en fleksibel og gradvis måde, der er tilpasset ungdomsområdet, skal respektere medlemsstaternes beføjelser og overholde nærhedsprincippet

5. Kommissionen forelagde den 15. november 2004 Rådet en meddelelse med status over aktionerne inden for det europæiske samarbejde på ungdomsområdet (5).

6. Den 21. februar 2005 vedtog Rådet et bidrag til Det Europæiske Råds forårsmøde på grundlag af Kommissionens meddelelse (»Samarbejde om vækst og beskæftigelse — En ny impuls til Lissabon-strategien«) om midtvejsrevisionen af Lissabon-strategien, hvor det hedder, at»der må skabes en opfattelse af samfundet, som kan rumme både de aldrende befolkningsgrupper og de unge generationer«.

7. Det Europæiske Råd vedtog på forårsmødet den 22.-23. marts 2005 en europæisk ungdomspagt som et af instrumenterne til opfyldelse af Lissabon-målsætningerne.

UNDERSTREGER at ungdomsområdet er i stadig udvikling, og at prioriteterne for ungdomspolitikken derfor bør tilpasses med jævne mellemrum

NOTERER SIG MED TILFREDSHED Kommissionens meddelelse med titlen »Opfølgning af hvidbogen« Et nyt afsæt for europæisk ungdom»: status over aktionerne inden for det europæiske samarbejde på ungdomsområdet«, hvoraf det fremgår, at det politiske samarbejde har gjort følgende muligt:

— øget høring og inddragelse af unge og unges organisationer i politiske debatter på alle planer

— udvikling af en regelmæssig og struktureret dialog mellem de unge og deres organisationer, de administrative organer og de politisk ansvarlige

— direkte involvering af unge mennesker og deres organisationer i debatterne om den europæiske forfatning

— at tiltagene for unge mennesker er blevet mere synlige

— udveksling af eksempler på bedste praksis

— lanceringen af den europæiske ungdomsportal.

MENER SOM Kommissionen, der i sin meddelelse af 27. oktober 2004 peger på følgende punkter, som bør overvejes nærmere:

— prioriteter for det europæiske samarbejde på det ungdomspolitiske område

— den åbne koordinationsmetodes effektivitet på ungdomsområdet

— en fornyet vurdering af den balance, der skal være i forholdet mellem den åbne koordinationsmetodes fleksibilitet og effektivitet på ungdomsområdet

— behovet for, at unge og deres organisationer høres fortløbende og på struktureret vis, både på nationalt og europæisk plan

— behovet for bedre at forstå de unges situation for således at tilgodese ungdomsdimensionen i andre politikker og påvirke sådanne politikker

— behovet for, at alle aktører (beslutningstagere, ungdomsorganisationer) på alle niveauer (lokalt, nationalt og europæisk) mobiliseres for at opnå en virkelig gennemslagskraft.

ER ENIGE OM

— at videreudvikle procedurerne for anvendelse af den åbne koordinationsmetode, så snart der er vedtaget fælles målsætninger for en given prioritet, eventuelt — ved hjælp af en opgørelse over den nationale situation i forhold til disse målsætninger med brug af metoder, der fastsættes af den enkelte medlemsstat — gennem fastlæggelse af prioriterede indsatsområder — ved hjælp af en analyse af de fremskridt, der er gjort i forhold til udgangspunktet — at sikre overensstemmelse mellem den åbne koordinationsmetode og den europæiske ungdomspagt.

OPFORDRER KOMMISSIONEN TIL

at foreslå gennemførelsesbestemmelser under hensyn til de ovenfor vedtagne principper, således at medlemsstaterne kan gennemføre dem i fremtiden, på baggrund af konklusionerne fra Det Europæiske Råds forårsmøde, de nationale rapporter vedrørende de fælles målsætninger for inddragelse og orientering af unge, samt under hensyn til de unges og deres organisationers synspunkter.

(1) Dok. 14441/01 - KOM(2001) 682 endelig.

(2) EFT C 119 af 22.5.2002, s. 6.

(3) EFT C 168 af 13.7.2002, s. 2.

(4) EUT C 295 af 5.12.2003, s. 6.

(5) Dok. 13856/04 - KOM(2004) 694 endelig.